બાવાં-જાળાં પાડવાના મુદ્દા પર પતિના બે પ્રકાર જોવા મળે છેઃ પહેલો પ્રકાર છે – ‘ગુડ ફોર નથિંગ – કશાય કામના નહિ એવા.’ (મારો સમાવેશ આ પહેલા પ્રકારમાં કરવામાં આવે છે.) આવા ‘ગુડ ફોર નથિંગ’ હસબન્ડોની બાવાં-જાળાંના દિવસોમાં બહાર નિકાસ કરી દેવામાં આવે છે. આવા અમારા એક કામચલાઉ નિષ્ટકાસન પામતા – સાદા શબ્દોમાં કહીએ તો કામચલાઉ ધોરણે હાંકી કાઢવામાં આવતા – એક મિત્ર દર વરસે પાંચ રજા લે છે. એમણે ‘બાવાં-જાળાં નિષ્ટકાસન મંડળી’ની રચના કરી છે. એમાં અગિયાર સભ્યો છે. આ નિષ્ટકાસિત – હાંકી કઢાયેલા – મિત્રો આ દિવસોમાં પ્રવાસે જાય છે, ને જલસા કરે છે. આવા બીજા અનેક પતિઓ આ મંડળીમાં જોડાવા આતુર છે, પણ એમની પત્નીઓ મંજૂરી નથી આપતી!